Тразибул (, до 388. п. н. е.) је атински државник, војсковођа и вођа демократске фракције. Постао је вођа отпора против олигархије након олигархијског преврата 411. п. н. е. Демократски настројени морнари на Самосу изабрали су га за генерала. Као генерал заслужан је за позивање Алкибијада из егзила. Са Алкибијадом је после тога много сарађивао и заједно су заслужни због неколико победа у поморским биткама током 411. и 410. п. н. е. Након атинског пораза у Пелопонеском рату Спарта је наметнула Атини олигархијску власт, познату као Тридесеторица тирана. Тразибул је 404. п. н. е. са малом групом истомишљеника дошао у Атику, где је дигао устанак, поразио спартански гарнизон, а затим и саме олигархе. Након тога поново је успоставио демократију у Атини срушивши олигархијски поредак. Тразибул се залагао за политику отпора спартанској хегемонији и тражио је начина како би обновио стару атинску моћ. Погинуо је 388. п. н. е. током Коринтског рата.